【蹄聲妙影】想影靚相 對白要夠搶
2024年04月08日 14:30
東網電視
更多新聞短片
上周三盃賽,被攝者應大會攝影師要求,齊齊做叻叻豬。
上周三沙田夜賽有場馬跑盃賽,當晚有唔少嘉賓在場,贊助呢場盃賽嘅大會就搵埋私人攝影師入嚟影相,其實都係好事,畢竟馬會官方攝影師都有自己嘢要影,而傳媒亦唔係賣相,唔會做到太殷勤,由廂房跟到凱旋門,所以聘請大會攝影師呢舊錢係唔慳得。
講番當晚盃賽頒獎,當去到最後一part大合照嗰陣,嘉賓同得獎馬主企齊之後,大會攝影師突然彈咗句「畀個叻叻豬我」,逗得現場人士忍俊不禁,睇嚟佢應該幫開細路仔影相,但唔好理,橋唔怕舊,最緊要面皮夠厚,同時對白要夠搶,結果所有被攝者都聽佢支笛,齊齊舉起大拇指,成張相堅四正。
其實,幫一堆人影相真係要有技巧,聽一位馬會兼職攝影師講,佢當年要影一班小學生9月1日開學嘅頹樣,用嚟做報紙封面,於是佢就趁學生集隊嗰陣,大聲叫佢哋望過嚟,然後自己打個大喊路,結果「放蚊」成功,過半數學生都被感染跟住打喊路呢!
初步提供:
第3場2「一先生」
第6場9「金莊令」
■東星